“มงคลกิตต์” ยื่นศาลฟัน “ตู่” ปมนายก 8 ปี เชื่อหากลาออกหุ้นดีดแน่นอน
"มงคลกิตติ์ สุขสินธารานนท์ " ยื่นคำร้องศาลรัฐธรรมนูญเร่งตีความสถานะนายกรัฐมนตรี 8 ปีของ พล.อ.ประยุทธ์ จันทร์โอชา ภายใน 15 วัน และมีคำสั่งขอให้หยุดปฏิบัติหน้าที่ พร้อมแนะ “พล.อ.ประยุทธ์ จันทร์โอชา”ประกาศลาออกกลาง เพื่อประชาชน เชื่อว่าลาออกวันไหนหุ้นขึ้นทุกตัว
"มงคลกิตติ์ สุขสินธารานนท์" ยื่นคำร้องศาลรัฐธรรมนูญเร่งตีความสถานะนายกรัฐมนตรี 8 ปีของ พล.อ.ประยุทธ์ จันทร์โอชา ภายใน 15 วัน และมีคำสั่งขอให้หยุดปฏิบัติหน้าที่ พร้อมแนะ “พล.อ.ประยุทธ์ จันทร์โอชา”ประกาศลาออกกลาง เพื่อประชาชน เชื่อว่าลาออกวันไหนหุ้นขึ้นทุกตัว
16 ส.ค. 2565

ผู้สื่อข่าวรายงานว่า นายมงคลกิตติ์ สุขสินธารานนท์ ส.ส.บัญชีรายชื่อ และหัวหน้าพรรคไทยศรีวิไลย์ ได้เดินทางไปศาลรัฐธรรมนูญ เพื่อยื่นหนังสือถึงประธานศาลรัฐธรรมนูญ ขอให้วินิจฉัยวาระการดำรงตำแหน่งนายกรัฐมนตรีครบ 8 ปี ของพล.อ.ประยุทธ์ จันทร์โอชา ว่าความเป็นนายกรัฐมนตรีสิ้นสุดตามรัฐธรรมนูญมาตรา 158 ประกอบมาตรา 264 ในวันที่ 24 สิงหาคม 2565 นี้หรือไม่ และขอให้ศาลรัฐธรรมนูญมีคำสั่งก่อนมีคำวินิจฉัยถึงที่สุด ให้ พล.อ.ประยุทธ์ หยุดปฏิบัติหน้าที่หลังวันที่ 23 สิงหาคม เวลา 24.00 น. เป็นต้นไป เพื่อระงับยับยั้งความเสียหายที่จะเกิดขึ้นภายหลัง
โดยการมายื่นต่อศาลรัฐธรรมนูญในวันนี้ เป็นการใช้สิทธิในฐานะประชาชนคนหนึ่งที่เป็นตัวแทนประชาชน โดยอาศัยรัฐธรรมนูญ 2560 มาตรา 213 เพราะหาก พล.อ.ประยุทธ์ เป็นนายกรัฐมนตรีต่อไปหลังวันที่ 24 สิงหาคม ก็จะถือว่าเป็นการละเมิดสิทธิประชาชน ละเมิดสิทธิผู้แทนราษฎร ดังนั้น ศาลรัฐธรรมนูญสามารถรับเรื่องนี้ไว้พิจารณาวินิจฉัยได้ และใช้คำร้องนี้เป็นต้นเรื่องในการวินิจฉัยได้เลย เพื่อให้สามารถสั่งให้ พล.อ.ประยุทธ์หยุดปฎิบัติหน้าที่ก่อนวันที่ 24 สิงหาคมได้เพื่อไม่ให้เกิดความเสียหายต่อบ้านเมือง
นายมงคลกิตติ์ ยังเรียกร้องให้ พล.อ.ประยุทธ์ เห็นแก่คนไทย และหยุดปฎิบัติหน้าที่แบบสง่างาม ด้วยการประกาศลาออกจากตำแหน่งนายกรัฐมนตรีต่อสภาผู้แทนราษฎร ก่อนวันที่ 24 สิงหาคม เพื่อไม่ให้มีปัญหาความขัดแย้ง เพราะหาก พล.อ.ประยุทธ์ อยู่ต่อจะมีความขัดแย้งในบ้านเมืองจะเกิดขึ้น ทั้งนี้รัฐธรรมนูญเขียนไว้ชัดเจนแล้ว พล.อ.ประยุทธ์ จะมาทำลายหลักนิติธรรมของบ้านเมืองไม่ได้
เมื่อถามว่ามีกระแสข่าวว่าอาจมีความเป็นไปได้ที่จะมีการยุบสภาก่อนวันที่ 24 สิงหาคมนี้ นายมงคลกิตติ์ มองว่า สมมติถ้าพล.อ.ประยุทธ์ อยากใช้ช่องว่างเทคนิคทางกฎหมายอยู่รักษาการในตำแหน่งนายกรัฐมนตรีก็สามารถทำได้ก่อนวันที่ 23 สิงหาคม แต่หากศาลรัฐธรรมนูญสั่งหยุดปฏิบัติหน้าที่ก่อนก็จะไม่สามารถยุบสภาได้ แต่ก็ต้องอย่าลืมว่าสภาไม่ได้มีปัญหาอะไร แม้ พล.อ.ประยุทธ์ จะมีอำนาจยุบสภา แต่ต้องถามว่ามันสมควรไหม ดังนั้นหากยุบสภาคนอาจจะเกลียดท่านมากกว่าเดิม
“วันนี้ท่าน (พลเอกประยุทธ์) ก็ไปไหนมาไหนด้วยตัวคนเดียวไม่ได้แล้ว ต้องใช้กำลังอารักขา 2-3 พันคน ดังนั้นท่านอยู่ไปก็ไม่เกิดประโยชน์กับใคร อยู่ไปก็เปลืองภาษี อยู่ไปก็แก้ปัญหาอะไรให้ใครไม่ได้ แต่หากท่านลาออกดีๆ ประชาชนจะไม่เกลียดท่านไปมากกว่านี้ ท่านอย่ายึดติดว่าถ้าไม่มีท่านบ้านเมืองจะไปไม่ได้ประชาชนจะตายกันหมด แต่ตนมองว่าหากท่านลาออกประชาชนจะมีความหวัง และอาจจะกู้ยืมเงินมาเฉลิมฉลองกันทั่วประเทศ และเชื่อว่านายกฯ ลาออกวันไหนหุ้นขึ้นทุกตัว ความเชื่อมั่นของต่างชาติจะดีขึ้นอย่างนอน” นายมงคลกิตติ์ กล่าว
ทั้งนี้หากวันที่ 24 สิงหาคมนี้ พล.อ.ประยุทธ์ ยังอยู่ในตำแหน่งจะส่งผลอย่างไร นายมงคลกิตติ์ ระบุว่า ศาลรัฐธรรมนูญควรสั่งให้หยุดปฏิบัติหน้าที่ก่อน ซึ่งตนเชื่อว่าตุลาการศาลรัฐธรรมนูญทั้ง 9 คน จะมองเรื่องความอยู่รอดของบ้านเมือง มองหลักกฎหมายหลักรัฐศาสตร์ และเชื่อว่า ตุลาการศาลรัฐธรรมนูญมีดุลยพินิจตัดสินใจฝ่าทางตันของบ้านเมือง อย่างไรก็ตามอยากให้ศาลวินิจฉัยโดยเร็วที่สุด หรือ ภายใน 15 วัน เพื่อให้จบไปเลย แล้วจะได้สรรหานายกรัฐมนตรีตามมาตรา 159 จากบัญชีรายชื่อที่พรรคการเมืองเสนอ หรือหากศาลวินิจฉัยว่า พล.อ.ประยุทธ์อยู่ต่อได้ก็ต้องเคารพคำวินิจฉัย แต่ในหลักรัฐศาสตร์แล้วประชาชนส่วนใหญ่จะโอเคด้วยหรือไม่ เพราะกฎหมายเป็นลายลักษณ์อักษร ไม่ใช่กฎหมายจารีตประเพณี มันเขียนไว้ค่อนข้างครบคลุมแล้วว่าครบ 8 ปีแล้ว